जब आत्मा परमात्मा से बिछुड़ (छिटक) कर भू-मण्डल पर आती है, सृष्टि के अन्तर्गत आती है, संसार के अन्तर्गत आती है तो वह तब तक निर्विकार, निर्विकल्प, निराकार रूप में सर्वत्र स्वछन्द गति से विचरण करती रहती है जब तक कि वह किसी सूक्ष्म आकृति के रूप को धारण नहीं करती। यह आत्म ज्योति जैसे ही किसी स्थूल आकृति से सम्बंधित होती है अथवा सम्बन्ध स्थापित करती है वैसे ही इन दोनों रूपों (आत्म ज्योति और स्थूल शरीर) से अलग एक तृतीय रूप धारण करती है अथवा तीसरे रूप में परिवर्तित हो जाती है जो सूक्ष्म आकृति या सूक्ष्म शरीर या जीव है। यह जीव आत्म ज्योति और स्थूल शरीर के बीच दोनों का प्रतिनिधित्व करता है। जीव वह सूक्ष्म आकृति है जो आत्म ज्योति और स्थूल आकृति दोनों से युक्त रहते हुये भी दोनों से अलग अपना रूप, कार्य एवं कार्य क्षेत्र के रूप में क्रियाशील तथा उसके परिणाम स्वरूप पाप-पुण्य भुगतता रहता है। यह बार-बार नयी-नयी स्थूल आकृतियों (शरीरों) को धारण करता हुआ नाना विधि-विधानों से युक्त होकर कर्म करता रहता है तथा उसका परिणाम (पाप-पुण्य) स्थूल आकृतियों (शरीरों) को छोड़-छोड़ कर भुगतता रहता है।